En front fra vest vil i eftermiddag give lokale skybrud i Jylland og senere måske også længere østpå.

De seneste fem dage er det blevet varmere dag for dag, og i dag kulminerer varmen med op til 30 grader, før en koldfront får sommervejret til at vende. I de østlige egne er dagen begyndt med flere skyer end de foregående dage, men det vil alligevel holde tørt de fleste steder i formiddag. Det er meget varmt, og morgentemperaturerne ligger mellem 15 og 20 grader. Allerede midt på formiddagen når vi over 25 grader og får herved den 11. meteorologiske sommerdag i år. Fredag nåede vi op på 29,2 grader i Vestjylland, og måske kan vi i dag måle 30 grader og herved få årets første tropedag. Eftermiddag med tordenbyger og 30 millimeter regn I eftermiddag vil en koldfront fra vest betyde, at der dannes kraftige tordenbyger i Jylland. Tordenbygerne kan lokalt give skybrud med størst risiko i Syd- og Vestjylland. Ved skybrud falder der mindst 15 millimeter regn på 30 minutter, og kloaknettet har svært ved at følge med. Det kan derfor føre til stedvise oversvømmelser. Du kan her se, hvor det regner netop nu . I forbindelse med de kraftigste byger kan der i dag falde mellem 25 og 35 millimeter regn. Sidst på eftermiddagen vil den kraftige linje med regn også nå Fyn, og en større del af landet kan forvente tordenbyger. Øst for Storebælt vil det langt de fleste steder holde tørt frem til i aften. Herefter vil der også stedvis komme regn og torden, men ikke i samme omfang som vestpå. Efter koldfronten er passeret, bliver det betydeligt koldere. Søndag kan man forvente omkring 20 grader i Jylland og op til 24 grader i de østlige egne.